SKRIFTLIG FORESPØRGSEL P-1792/01

af Konstantinos Hatzidakis (PPE-DE) til Kommissionen

(12. juni 2001)

Om: Den nuværende afgift på motorkøretøjer og dens uforenelighed med det indre marked og fri handel

I det svar, jeg modtog på min forespørgsel E-3519/00(1), vedgår Rådet, at det har mulighed for at træffe foranstaltninger på området for harmonisering af indirekte skatter i det omfang, en sådan harmonisering er nødvendig for at sikre det indre markeds oprettelse og funktion. For at det kan træffe sådanne foranstaltninger, skal der imidlertid forelægges et forslag fra Kommissionen, hvilket endnu ikke er sket. Kommissionen erklærede i sit arbejdsprogram for 2001, at den har planer om i år at forelægge en meddelelse vedrørende beskatningen af motorkøretøjer i Den Europæiske Union.

Kan Kommissionen give i det mindste vejledende oplysninger om de generelle retningslinjer for imødegåelse af problemet, som vil være indeholdt i denne meddelelse? Agter Kommissionen at gå videre i denne sag ved at udarbejde et retligt bindende forslag?

(1) EFT C 235 E af 21.8.2001, s. 5.

Svar afgivet på Kommissionens vegne af Frederik Bolkestein

(17. juli 2001)

Som det ærede medlem ved, er der få fællesskabsbestemmelser vedrørende afgifter på køretøjer, ligesom harmoniseringen af medlemsstaternes nationale

lovgivning på samme område er begrænset. Den gældende harmonisering findes i to rådsdirektiver, der blev vedtaget i 1983: direktiv 83/182/EØF af 28. marts 1983 om afgiftsfritagelse inden for Fællesskabet ved midlertidig indførsel af visse transportmidler(1) og direktiv 83/183/EØF af 28. marts 1983 om afgiftsfritagelse ved privatpersoners endelige indførsel af personlige ejendele fra en medlemsstat(3), herunder personbiler. Det har vist sig at være meget vanskeligt at tilnærme afgiftsniveauet for køretøjer, fordi der kræves enstemmighed ved beslutninger om skat.

Kommissionen forelagde et forslag til et rådsdirektiv(2) i 1998 med det overordnede formål at bringe afgiftsbehandlingen af køretøjer, som privatpersoner indfører fra en medlemsstat til en anden, i overensstemmelse med tankerne og principperne bag det indre marked. Hensigten med forslaget var også at ajourføre bestemmelserne i de to ovennævnte direktiver og ophæve disse for at erstatte dem med et samlet direktiv. Forslaget behandlede ligeledes spørgsmålet om dobbeltbetaling af registreringsafgift og betaling af uforholdsmæssigt høje køretøjsafgifter, som har været genstand for gentagne klager fra borgere og for domme afsagt af EF-domstolen. Medlemsstaterne drøftede kun forslaget en gang i februar 1999, og det ligger stadig hos Rådet. Europa-Parlamentet udtalte sig positivt om forslaget i juni 1999.

Kommissionen har til hensigt at forelægge en meddelelse om afgift på køretøjer inden udgangen af året eller i starten af 2002. Dette vil sætte en diskussion i gang med medlemsstaterne og de øvrige EU-institutioner om, hvilke muligheder der fremover vil være for at sætte ind på fællesskabsniveau og nationalt niveau. Kommissionen afventer resultatet af denne drøftelse, før den sætter noget i gang vedrørende afgifter på køretøjer. Meddelelsen vil således ikke være ledsaget af et retligt bindende forslag.

Hvad angår de generelle retningslinjer i meddelelsen, kan Kommissionen meddele det ærede medlem, at de vil omhandle særlige afgifts- og miljøaspekter af afgifter på køretøjer. Andre spørgsmål vedrørende afgifter så som dobbeltbetaling eller manglende refusion af registreringsafgiften, når motorkøretøjer til privat brug indføres endeligt til en anden medlemsstat, samt EF-domstolens retspraksis på området, vil blive taget i betragtning.

(1) EFT L 105 af 23.4.1983.

(2) EFT C 108 af 7.4.1998.

(3) EFT L 105 af 23.4.1983.